
Poreč, 3. rujna 2025.
- SREDSTVIMA JAVNOG INFORMIRANJA


POREČ: Početak listopada prepun svjetskog sporta


Poreč ponovno potvrđuje svoj status jedne od najatraktivnijih destinacija za sport i aktivni turizam. Početkom listopada grad će ugostiti niz međunarodnih natjecanja koja će donijeti uzbuđenje, brzinu, energiju i vrhunske sportske performanse. Ljubitelji sporta moći će uživati u spektakularnim utrkama, akrobacijama, hrvačkim mečevima, padel turnirima i borilačkim vještinama, dok će posjetitelji imati priliku osjetiti jedinstvenu atmosferu natjecanja na najvišoj razini.

Jet Ski spektakl u uvali Peškera

Poreč će od petka, 3. listopada do nedjelje, 5. listopada biti domaćin Europskog regionalnog jet ski prvenstva Alpe Adria Jet Ski Tour 2025 – GP Poreč.  Atraktivna utrka u uvali Peškera dovodi najbolje natjecatelje iz desetak zemalja, a publiku očekuje događanje koje kombinira brzinu, vještinu i energiju uz neprestanu akciju, adrenalin i nevjerojatne akrobatske performanse. Pozivamo sve posjetitelje da prošeću Peškerom i uživaju u nezaboravnom sportskom doživljaju.

Valamar Cup – međunarodni hrvački spektakl

U subotu, 4. listopada 2025., dvorana Žatika postaje arena vrhunskog hrvanja jer nas očekuje seniorski međunarodni turnir Valamar Cup. Nastupit će sportaši iz čak 14 država, njih više od 100, među kojima 70 u grčko-rimskom stilu (GR) i 30 u ženskom hrvanju (WW). Sportaši iz cijele Europe i šire odmjerit će snage na strunjači, a publiku očekuju uzbudljivi mečevi. Početak natjecanja u 10:00 sati. Dođite, navijajte i budite dio sportske priče koja spaja vrhunske natjecatelje i pravu sportsku strast!

Padel Poreč Week – sport, druženje i humanost
 
Od 4. do 12. listopada na terenima Padel Poreč Centra (pored Motodroma) održava se Padel Poreč Week – sportsko događanje koje okuplja zaljubljenike u ovaj sve popularniji sport. Događanje otvara u subotu, 4. listopada, humanitarni turnir Memorijal Luka Otočan, s početkom u 10 sati. Kotizacija je dobrovoljna, a sva sredstva bit će donirana u humanitarne svrhe. Prijave su moguće putem Wansport aplikacije ili WhatsAppa na broj +385 91 6024412. Glavni turnir održava se od 6. do 12. listopada – FIP BRONCE CROATIA 2025, prestižni profesionalni turnir s nagradnim fondom od 10.000 eura, koji u Poreč dovodi vrhunske svjetske igrače i nezaboravne padel mečeve. Pridružite se i uživajte u vrhunskim mečevima, energiji sporta i zajedništvu!

Svjetsko prvenstvo u Taekwon-dou – 1.500 sudionika iz 57 zemalja

Od 7. do 11. listopada sportska dvorana Žatika ugostiti će još jedan sportski spektakl - Svjetsko prvenstvo u Taekwon-Do-u na kojem sudjeluje gotovo 1.500 sudionika iz 57 zemalja. 

Početak listopada u Poreču donosi pravo sportsko uzbuđenje, a svaki događaj pruža jedinstvenu priliku za uživanje u adrenalinu, natjecateljskom duhu i vrhunskim sportskim izvedbama. Grad sporta poziva sve posjetitelje – od ljubitelja brzine i akrobacija, preko strastvenih navijača, do rekreativaca i mladih sportaša – da budu dio ovog bogatog programa, podrže natjecatelje i dožive jedinstvenu atmosferu koja Poreč čini nezaobilaznom sportskom destinacijom.

